**“Kənd və rayon yerlərində yaşayan qadınların iqtisadi və sosial həyatda iştirakının təşviqatı” layihəsinin dekabr 2014-cü ildən aprel 2015-ci ilədək dövrdə icraatı haqqında məlumat**

Azərbaycan Respublikasının Ailə, Qadın və Uşaq Problemləri üzrə Dövlət Komitəsi ilə BMT İnkişaf Proqramının birgə həyata keçirdiyi “Kənd və rayon yerlərində yaşayan qadınların iqtisadi və sosial həyatda iştirakının təşviqatı” (indiki adı “Gənc və əlilliyi olan qadınların iqtisadi və sosial həyatda səlahiyyətləndirilməsi”) layihəsi 2014-cü ilin dekabr ayından etibarən Koka Kola Fondunun maliyyə yardımı ilə Neftçala rayonunda davam etdirilir. Layihənin ilk ayları ərzində aşağıdakı işlər görülmüşdür:

* Əlilliyi olan qadınların layihə xidmətlərindən bəhrələnməyə cəlb olunması məqsədilə layihə çərçivəsində BMT İnkişaf Proqramı ilə Azərbaycan Əlil Qadınlar Cəmiyyəti ilə tərəfdaşlıq haqqında razılıq əldə olunmuşdur;
* 2014-cü ilin dekabr ayında Bakıda 21 əlil qadının iştirakı ilə “Öz Biznesini Yarat” təlimi həyata keçirilmiş, iştirakçılara sahibkarlıq fəaliyyətinə qoşulmaq üçün lazım olan biliklər verilmiş və ilk biznes planlar tərtib olunaraq maliyyələşmə üçün ekspert qiymətləndirilməsi və donorun təsdiqinə göndərilmişdir. Seçim prosesinin qalibləri və seçilmiş biznes planlarının maliyyələşməsi məsələləri 2015-ci ilin may-iyun aylarında yekunlaşacaqdır.
* 2015-ci ilin yanvar ayında “Neftçala rayonunda əlil qadınların ehtiyac və tələblərinin araşdırılması” mövzusunda, 2015-ci ilin fevral ayında isə “Əmək bazarında qadınların məşğulluq imkanları” mövzusunda tədqiqatlar aparılmış, araşdırmaların nəticələrinə və ekspert tövsiyələrinə əsasən layihənin illik fəaliyyət planına düzəlişlər edilmişdir.
* 2015-ci ilin yanvar-fevral aylarında Neftçalada Qadın Resurs Mərkəzinin fəaliyyətə başlaması üçün Neftçala Rayon İcra Hakimiyyətinin nümayəndələri ilə danışıqlar aparılmış, mərkəzin fəaliyyəti üçün yer ayrılmış və maddi-texniki təchizat məsələləri həll olunmuş və mərkəzin iki əməkdaşı işə götürülmüşdür.
* 2015-ci ilin mart ayında neftçalalı xanımlar üçün Qadın Resurs Mərkəzində bir sıra təlim tədbirləri, o cümlədən həyat bilgiləri, effektiv kommunikasiya, təqdimat bacarıqları, CV-lərin tərtib olunması, müsahibələrə hazırlıq, qadınların sosial iştirakı (ictimai həyatda fəallığı), eləcə də Mərkəzin fəaliyyətinin QHT kimi rəsmiləşdirilməsi üçün lazım olan təlimlər keçirilmişdir.
* 2015-ci ilin aprel ayında neftçalalı xanımlar, o cümlədən əlil qadınlar üçün Neftçala Qadın Resurs Mərkəzində “Biznes Bacarıqlarının İnkişafı” mövzusunda təlim keçirilmiş, yeni biznes fəaliyyətinə başlamaq istəyən xanımlara biznes planlarının tərtib olunmasında praktiki yardım göstərilmiş və tamamlanmış biznes planlar maliyyələşmə üçün müstəqil ekspert qiymətləndirilməsinə və donor təsdiqinə göndərilmişdir. Bu seçim prosesində qalib gəlmiş Neftçala qadınlarının biznes fəaliyyətin başlaması üçün bütün məsələlər 2015-ci ilin may-iyun aylarında yekunlaşacaqdır.